b'\n_START_ARTICLE_\nDrvenik Veli\n_START_PARAGRAPH_\nDrvenik Veli je otok v Jadranu, ki le\xc5\xbei severozahodno od otoka \xc5\xa0olta._NEWLINE_Povr\xc5\xa1ina otoka, na katerem stojita dva svetilnika, je 11,69 km\xc2\xb2, dol\xc5\xbeina obale pa 23,885 km. Drveni\xc5\xa1ki kanal na severu, ga lo\xc4\x8di od kopnega, Drveni\xc5\xa1ka vrata na zahodu pa od oto\xc4\x8dka Drvenik Mali. Najvi\xc5\xa1ji vrh Buhalj je visok 178 mnm in le\xc5\xbei na vzhodnem delu otoka. Najve\xc4\x8dje naselje je Drvenik Veli, po katerem je otok dobil ime in le\xc5\xbei na severozahodu otoka. Oto\xc5\xa1ka obala je zelo \xc4\x8dlenovita s \xc5\xa1tevilnimi zalivi, ki se kon\xc4\x8dujejo s pe\xc5\xa1\xc4\x8denimi pla\xc5\xbeami. Najve\xc4\x8dji zalivi so: Solinska, luka Drvenik, Mala luka in Krknja\xc5\xa1. Otok obkro\xc5\xbeuje nakaj manj\xc5\xa1ih oto\xc4\x8dkov: pred vzhodno obalo le\xc5\xbeita Krknja\xc5\xa1 Mali in Krknja\xc5\xa1 Veli, pred ju\xc5\xbeno obalo pa Orud in Ma\xc4\x8daknar._NEWLINE_Mala luka je dvokrak zaliv, v sredini katerega je ribogojnica tun. Sidranje v zalivu je mogo\xc4\x8de v obeh krakih. Globina morja je 3 do 5 m. Morsko dno je prekrito s travo. V zahodnem kraku zaliva je majhen pristan z globino morja do 1 m. Zaliv je odprt severozahodnim vetrovom._NEWLINE_Krknja\xc5\xa1 je zaliv s sidri\xc5\xa1\xc4\x8di na vzhodni strani otoka. Zaliv le\xc5\xbei nasproti oto\xc4\x8dkoma Mali in Veli Krknja\xc5\xa1. Globina morja v zalivu je do 10 m, razen pri pomol\xc4\x8dku pod restavracijo, kjer dose\xc5\xbee globino 1 m, in v prelivu med otokom in oto\xc4\x8dkom Mali Krknja\xc5\xa1, kjer je globina morja samo 0,5 m._NEWLINE_Iz pomorske karte je razvidno, da prvi svetilnik, ki stoji na pomolu v pristani\xc4\x8du, oddaja svetlobni signal: R Bl 3s. Nazivni domet svetilnika je 4 milje. Drugi svetilnik, ki stoji v pristani\xc5\xa1\xc4\x8du ob valobranu pa oddaja svetlobni signal: R Bl 2s._NEWLINE_Na otoku stalno \xc5\xbeivi 168 prebivalcev (popis 2001), ki se bavijo s poljedelstvoom, ribolovom, vinogradni\xc5\xa1tvom, pridelavo oljk in turizmom.'